# Κατασκευές: Εισπνοή επικίνδυνου αέρα κατά την εργασία

|  |
| --- |
| Οι διαδικασίες εργασίας και τα υλικά που χρησιμοποιούνται στις κατασκευές μπορούν να απελευθερώσουν αόρατη σκόνη, αέριο, αναθυμιάσεις και ατμούς στον αέρα.  Η εισπνοή τους μπορεί να προκαλέσει βλάβη στους πνεύμονες και να οδηγήσει σε σοβαρές βλάβες της υγείας όπως το άσθμα ή σε ασθένειες όπως ο καρκίνος του πνεύμονα.  Στις κατασκευές, οι εργαζόμενοι είναι δυνατόν να εκτίθενται σε σκόνη, αέριο, αναθυμιάσεις και ατμούς, για παράδειγμα από:   * σκόνη από κοπή, σύνθλιψη και λείανση σκυροδέματος και πλακιδίων * σκόνη από εργασία με τεχνητή πέτρα * αναθυμιάσεις και ατμούς από εργασία με χρώματα, κόλλες και βερνίκια * αναθυμιάσεις από συγκόλληση   Αν είστε εργοδότης, έχετε νομική εύθυνη, σύμφωνα με τους νόμους περί Υγείας και Ασφάλειας στην Εργασία, να προστατεύσετε την υγεία και την ασφάλεια των εργαζομένων σας και του εαυτού σας.  Αυτό σημαίνει ότι πρέπει να κάνετε οτιδήποτε μπορείτε σε λογικό πλαίσιο, για να εξαλείψετε και να διαχειριστείτε τους κινδύνους από την εισπνοή επικίνδυνου αέρα στην εργασία. |

# Προσδιορίστε τους κινδύνους

Σκόνη, αέρια, αναθυμιάσεις και ατμοί είναι κίνδυνοι που μπορούν να βλάψουν τους εργαζομένους σας.

Το πρώτο βήμα για την προστασία των εργαζομένων είναι να προσδιορίσετε πού βρίσκονται οι κίνδυνοι στον χώρο εργασίας σας. Το να διασφαλίζετε ότι οι εργαζόμενοί σας δεν εκτίθενται σε κινδύνους για την υγεία και την ασφάλειά τους είναι μέρος των καθηκόντων σας.

Ακολουθήστε αυτά τα βήματα, για να προσδιορίσετε αν οι εργαζόμενοί σας εισπνέουν επικίνδυνο αέρα:

* επιθεωρείτε και παρακολουθείτε τον χώρο εργασίας σας και πώς οι εργαζόμενοί σας εκτελούν την εργασία τους
* μιλάτε με τους εργαζομένους σας
* μιλάτε με τις αλυσίδες και τα δίκτυα εφοδιασμού σας σχετικά με τα προϊόντα που χρησιμοποιείτε
* εξετάζετε τις πληροφορίες από τις ρυθμιστικές αρχές υγείας και ασφάλειας στην εργασία, τις επαγγελματικές ενώσεις και τους επαγγελματίες ασφαλείας

# Διαχειριστείτε τους κινδύνους

Αν οι εργαζόμενοί σας είναι εκτεθειμένοι σε σκόνη, αέρια, αναθυμιάσεις ή ατμούς, πρέπει να λάβετε και να εφαρμόσετε μέτρα ελέγχου. Αυτό σημαίνει τη λήψη μέτρων που εξαλείφουν ή ελαχιστοποιούν τους κινδύνους υγείας και ασφάλειας κατά το δυνατόν.

Το πιο αποτελεσματικό μέτρο ελέγχου είναι η εξάλειψη του κινδύνου και του σχετιζόμενου με αυτόν ρίσκου.

Αν δεν μπορείτε να εξαλείψετε τον κίνδυνο, προστατεύστε τους εργαζομένους σας από την εισπνοή σκόνης, αερίων, αναθυμιάσεων και ατμών εφαρμόζοντας μέτρα ελέγχου. Μερικά παραδείγματα είναι:

* αντικατάσταση ενός συστήματος που απαιτεί συγκόλληση με σύστημα που χρησιμοποιεί εναλλακτική μέθοδο όπως πριτσίνια ή συνδετήρες
* περιορισμός της πρόσβασης των εργαζομένων σε χώρους όπου απελευθερώνονται σκόνη, ατμοί ή αναθυμιάσεις
* χρήση υγρής κοπής για σκυρόδεμα, τούβλα και επιστρώσεις
* τήρηση των πολιτικών και διαδικασιών υγείας και ασφάλειας
* παροχή κατάλληλων και σωστά εφαρμοσμένων μασκών προσώπου στους εργαζομένους

# Παρακολούθηση και επανεξέταση

Χρειάζεται να παρακολουθείτε και να επανεξετάζετε τα μέτρα ελέγχου σας, για να διασφαλίζετε ότι είναι αποτελεσματικά. Πρέπει να επανεξετάζετε τα μέτρα ελέγχου:

* όταν δεν θέτουν αποτελεσματικά υπό έλεγχο τον κίνδυνο
* πριν κάνετε στον χώρο εργασίας σας μια αλλαγή που είναι πιθανόν να δημιουργήσει ή να αυξήσει έναν κίνδυνο
* αν προσδιοριστεί ένας νέος κίνδυνος ή ρίσκο
* αν από τη διαβούλευση με τους εργαζομένους σας προκύψει ότι μια επανεξέταση είναι αναγκαία
* αν ένας εκπρόσωπος υγείας και ασφάλειας ζητήσει επανεξέταση

# Περισσότερες πληροφορίες

Για περισσότερες πληροφορίες σχετικά με την υγεία και την ασφάλεια στον χώρο εργασίας και ασθένειες των πνευμόνων που σχετίζονται με την εργασία, πηγαίνετε στην ιστοσελίδα του Safe Work Australia: [swa.gov.au/clearlungs](http://www.swa.gov.au/clearlungs)

Μπορείτε επίσης να πάρετε περισσότερες πληροφορίες από:

* την κυβερνητική σας ρυθμιστική αρχή υγείας και ασφάλειας στην εργασία
* επαγγελματικές ενώσεις
* επαγγελματίες σε θέματα ασφάλειας